ישיבת מליאה, כנסת 25, פרוטוקול מספר 124, 2023-12-11 00:00

יבגני סובה: חברות וחברי הכנסת, אני פותח את ישיבת הכנסת

יבגני סובה:  היום יום שני, כ"ח בכסלו התשפ"ד, 11 בדצמבר 2023

יבגני סובה:       קודם כול, הודעה למזכיר הכנסת

יבגני סובה:  בבקשה, אדוני המזכיר

דן מרזוק: ברשות יושב-ראש הישיבה, אני מתכבד להודיעכם, כי הונחו היום על שולחן הכנסת –      לדיון מוקדם: החל בהצעת חוק פ/4119/25 וכלה בהצעת חוק פ/4126/25: הצעת חוק הרשות הארצית לכבאות והצלה (נספים), התשפ"ד–2023, מאת חברי הכנסת עודד פורר, אביגדור ליברמן, יוליה מלינובסקי וחמד עמאר; הצעת חוק הכנסת (תיקון – שעת שאלות לראש הממשלה), התשפ"ד–2023, מאת חבר הכנסת יואב סגלוביץ'; הצעת חוק שירות המילואים (תיקון – התנדבות למילואים במג"ב), התשפ"ד–2023, מאת חבר הכנסת צביקה פוגל; הצעת חוק העונשין (תיקון – החמרת ענישה בעבירות ביזה) (הוראת שעה), התשפ"ד–2023, מאת חברת הכנסת מיכל שיר סגמן; הצעת חוק הגנת הצרכן (תיקון – איסור התניית תשלום בכרטיס אשראי בסכום רכישה מזערי), התשפ"ד–2023, מאת חברי הכנסת אליהו ברוכי, משה גפני, יעקב אשר ויצחק פינדרוס; הצעת חוק הנוער (טיפול והשגחה) (תיקון – ביטול הגנת קטין מפני פרסומים מזיקים במקרה של טיפול ואשפוז פסיכיאטריים), התשפ"ד–2023, מאת חברת הכנסת גלית דיסטל אטבריאן; הצעת חוק חינוך ממלכתי (תיקון – חובת לימוד עברית וערבית), התשפ"ד–2023, מאת חברת הכנסת מרב מיכאלי; הצעת חוק המועצה להשכלה גבוהה (תיקון – שלילת זכאות לתואר אקדמי בשל תמיכה בטרור), התשפ"ד–2023, מאת חברי הכנסת עמית הלוי, משה פסל, חוה אתי עטייה, יצחק קרויזר וצגה מלקו

דן מרזוק:       לקריאה ראשונה, מטעם הממשלה: הצעת חוק כליאתם של לוחמים בלתי חוקיים (תיקון מס' 4 והוראת שעה – חרבות ברזל), התשפ"ד–2023; הצעת חוק זכויות החולה (תיקון מס' 16) (מקבל החלטות זמני לטיפול רפואי), התשפ"ד–2023

דן מרזוק:      מסקנות ועדת הבריאות בעקבות דיון מהיר בהצעתם של חברי הכנסת יצחק קרויזר, דבי ביטון, יצחק פינדרוס, גלעד קריב וצגה מלקו בנושא: סגירת מרכז חוסן בגולן

דן מרזוק:  תודה

יבגני סובה: תודה למזכיר הכנסת

יבגני סובה: חברי הכנסת, על סדר-היום נאומים בני דקה

יבגני סובה:  חברי הכנסת המבקשים להירשם מוזמנים להצביע בעד

יבגני סובה:  הצבעה

יבגני סובה:  שלושה בעד – אנחנו נעבור לנאומים בני דקה

יבגני סובה:  חברת הכנסת שלי טל מירון, בבקשה

שלי טל מירון: בוקר טוב

שלי טל מירון:  תודה רבה, אדוני היושב-ראש

שלי טל מירון:  כנסת נכבדה, חברתי – רציתי להקדיש דקה למיצג המופלא שביקרתי בו אתמול באקספו בתל אביב – מיצג של אירועי נובה מ-7 באוקטובר

שלי טל מירון:  הוא נקרא 6:29 – זו למעשה הדקה שבה פרצה המלחמה

שלי טל מירון:  מדובר במיצג יוצא דופן

שלי טל מירון:  כל מה שרואים במיצג הזה הוא גם ציוד אישי, גם ציוד של המסיבה שהובא לשם, אותנטי מתוך המסיבה, כולל מכוניות שממש הושמדו וחפצים אישיים של החבר'ה שהיו במסיבה

שלי טל מירון:       קודם כול, רציתי להגיד תודה לעומרי סאסי, שהוא מההפקה של מסיבות נובה, שארגן את המיצג המדהים הזה

שלי טל מירון:  הוא באמת מצמרר ומזעזע ומכניס אותך רגע לתוך החוויה הבלתי-אנושית הזאת שהם עברו – כמובן, עד כמה שניתן, כי אי-אפשר באמת לחוות את זה, אלא אם כן היית שם – ולספר שקהילת נובה היא קהילה של אלפי חבר'ה צעירים שבאו לחגוג, וחלקם כבר לא איתנו

שלי טל מירון:  לצערנו מאות נרצחו, אבל יש הרבה פצועים בגוף ויש הרבה פצועים בנפש

שלי טל מירון:  אני חושבת שזו חובתנו ללוות אותם, לסייע להם בשיקום הארוך שמחכה להם

שלי טל מירון:  הם יצרו איזושהי קהילה מאוד מאוד יפה של תמיכה הדדית; יש להם אתר בקיסריה שבו הם ממש עוזרים אחד לשני, והם עושים ערבי הנצחה לנופלים

שלי טל מירון:       אני מקווה מאוד שהמיצג הזה גם ינדוד בעולם ויראה לעולם את מה שקרה פה במסיבת הנובה ב-7 באוקטובר

שלי טל מירון:  כל המיצג הזה מורכב מכרטיסים שקונים לתרומה, ובהחלט מומלץ מאוד להגיע לשם, לבקר, לראות בעיניים קצת ממה שאירע שם

שלי טל מירון:       אז רק לחזק אותם ולהגיד להם שיהיו חזקים, ואנחנו איתם ונלווה אותם בדרך הקשה שעוד מחכה להם, לצערנו

שלי טל מירון:  תודה רבה

יבגני סובה: תודה רבה

יבגני סובה:  בהחלט משימה ראויה

יבגני סובה:  תודה רבה לחברת הכנסת שלי טל מירון

יבגני סובה:  הדוברת הבאה – חברת הכנסת שרון ניר, בבקשה

שרון ניר: אדוני היושב-ראש, חברתי, השר, אני רוצה היום להקדיש דברים שהם דברי קודש

שרון ניר:  בדרך כלל הכנסת עסוקה בדברי חול, אבל אני חושבת שבשעה שאנחנו נמצאים כאן מתרגשת עלינו מלחמה שיש בה אירועי קודש, והייתי רוצה להקדיש את הדברים שלי היום לסמל ראשון עמית בונצל, שאתמול ניחמתי את משפחתו בשוהם

שרון ניר:  רציתי לספר את סיפור חייו הקצרים בקצרה

שרון ניר:       עמית בונצל, זיכרונו לברכה, היה סמל לוחם בסיירת צנחנים

שרון ניר:  הוא בנם של יצחק ונועה, בוגר מכינה צבאית "קשת יהודה"

שרון ניר:  הוא חונך לערכים של ציונות, שליחות ואהבת הארץ

שרון ניר:  כשישבתי עם ההורים ועיינתי גם בספרייה שלו וגם בכתבים שלו, הצלחתי למצוא משהו שחשבתי שראוי שנהדהד דווקא בעת הנוכחית

שרון ניר:  הוא כתב קטע על מנהיגות, ואני מקריאה לכם: "לאורך ההיסטוריה בעם ישראל ובעולם בכלל היו מנהיגים גדולים שהשפיעו רבות על מהלך ההיסטוריה

שרון ניר:  נושא זה העסיק אותי בשאלה מיהו המנהיג האידיאלי לעם ישראל

שרון ניר:  האם המנהיג של עם ישראל צריך להיות רב גדול שינהיג את העם לעולם רוחני וקדוש, או שהמנהיג של עם ישראל צריך להיות גדול וחזק, איזה חייל חזק, כזה שבקיא בעניינים המדיניים, שיוביל את העם להצלחות ביטחוניות וכלכליות?" האם המנהיג צריך להיות האיש שהוא טוב בהכול, או פשוט אדם מהעם? "בדרך כלל החברה תופסת מנהיג טוב כאדם שמאציל מסמכותו על אחרים ומצליח להשליט סדר וארגון במערכת שאותה הוא מנהיג"

שרון ניר:  אך האם אותו אדם מסוגל להנהיג את עצמו? והוא מסיים: "מנהיג חייב קודם להנהיג את גופו ויצרו, וכך הוא יוכל להוביל את החברה למקום טוב יותר"

שרון ניר:      אני חושבת שמה שאנחנו רואים עכשיו בשדה הקרב הוא חבורה של לוחמים בעלי אומץ לב עם תחושת שליחות אדירה, שקודם כול שמים את עצמם בראש, בראש המחנה, לטובת עם ישראל, לטובת החברה הישראלית כולה

שרון ניר:  כך עמית, זיכרונו לברכה, כך כל הנופלים, כך כל חיילי צה"ל בסדיר ובמילואים

שרון ניר:  אני רוצה להקדיש את דבריי להם

שרון ניר:  הם מגלים דוגמה אישית ומסירות נפש יוצאת מהכלל, ואנחנו חייבים להם את דברי הקודש האלה כאן בכנסת

שרון ניר:       תודה רבה לכל הלוחמים שנמצאים עכשיו בגבולות ובתוך הרצועה ופועלים למעננו

יבגני סובה: בהחלט

יבגני סובה:  יהי זכרם של הנופלים ברוך

יבגני סובה:  תודה רבה לחברת הכנסת שרון ניר

יבגני סובה:      חברי הכנסת, תם סדר-היום

יבגני סובה:  הישיבה הבאה תתקיים מחר, יום שלישי, כ"ט בכסלו התשפ"ד, 12 בדצמבר 2023, בשעה 9:00

יבגני סובה:  ישיבה זו נעולה